Okresná prokuratúra Košice II 
Mojmírova 5, 040 46 Košice 1 	

Sp. zn. : 3 Pv 725/14/8803	Košice II, 14.1.2015
EEČ : 2-64-13-2015

U Z N E S E N I E

Trestná vec:	obvinený XXXXX 
Trestný čin:	úverový podvod podľa § 250a odsek 1 Trestného zákona číslo 140/1961 Zbierky zákonov v znení zákona číslo 613/2004 Zbierky zákonov

Rozhodol: 	prokurátor Okresnej prokuratúry Košice II
Podľa § 215 odsek 1 písmeno d (§ 9 odsek 1 písmeno a) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
V trestnej veci vedenej proti obvinenému XXXXX za trestný čin úverového podvodu podľa § 250a ods. 1 Trestného zákona účinného do 31.12.2005 na  tom skutkovom základe, že:

-	dňa 10.02.2005 v peňažnom ústave XXXXX XXXXX v pobočke v Košiciach na XXXXX formou písomnej žiadosti č. XXXXX žiadal o poskytnutie  flexipôžičky vo výške 110.000,-Sk (3.651,33 €), kde v predmetnej žiadosti predložil XXXXX potvrdenie o príjme zo závislej činnosti od svojho zamestnávateľa  XXXXX XXXXX XXXXX kde mal zastávať funkciu rušňovodiča, čo sa nezakladalo na pravde a následne dňa 11.02.2005 s ním bola na základe  tejto predošlej žiadosti o flexipôžičku uzatvorená  zmluva o poskytnutí flexipôžičky, kde sa zaviazal jemu poskytnutú  flexipôžičku  splácať po dobu 60-tich mesiacov pravidelne po 2.787,30 Sk (92,52 €) a požadovaná suma mu bola vyplatená na osobný účet č. XXXXX pričom si dohodnuté splátky neplní v dohodnutých termínoch, čím takto svojim konaním peňažnému ústavu XXXXX spôsobil škodu vo výške 152.203,26 Sk (5.052,22 €)

lebo trestné stíhanie je neprípustné, preto že je  trestné stíhanie premlčané,

Odôvodnenie:
Uznesením Okresného riaditeľstva PZ XXXXX, obvodného oddelenia PZ XXXXX - XXXXX, sp. zn. XXXXX zo dňa 24.08.2006 bolo XXXXX vznesené  obvinenie  pre trestný čin úverového podvodu § 250a ods. 1 Trestného zákona účinného do 31.12.2005 na skutkovom základe uvedenom vo výrokovej časti tohto uznesenia. Vyšetrovateľ v priebehu vyšetrovania posudzoval predmetný skutok ako trestný čin úverového podvodu § 250a ods. 1, ods. 3 Trestného zákona účinného do 31.12.2005

	V zmysle trestného zákona účinného do 31.12.2005 je potrebné predmetný skutok vzhľadom na výšku spôsobenej škody  (výška úveru: 110.000,-Sk - 3651,-€) posudzovať ako trestný čin úverového podvodu podľa § 250a ods. 1 Trestného zákona so stanovenou hornou hranicou trestnej sadzby vo výmere troch rokov. 

Podľa § 67 ods. 1 písm. d/ Trestného zákona č. 140/61 Zb. trestnosť činu zaniká uplynutím  premlčacej doby, ktorá je päť rokov, ak je horná  hranica trestnej sadzby odňatia slobody viac ako jeden rok.

Podľa § 67 ods. 3 písm. a/ Trestného zákona č. 140/61 Zb. premlčanie trestného stíhania sa prerušuje vznesením  obvinenia pre trestný čin, o premlčanie ktorého ide, ako aj po ňom nasledujúcimi úkonmi  policajného orgánu, vyšetrovateľa, prokurátora alebo súdu smerujúcimi k trestnému stíhaniu páchateľa.

Podľa § 67 ods. 3 písm. b/ Trestného zákona účinného v čase spáchania skutku premlčanie trestného stíhania sa prerušuje, ak páchateľ spáchal v premlčacej dobe trestný čin nový, na ktorý tento zákon ustanovuje trest rovnaký alebo prísnejší.

Ostatným vyšetrovacím úkonom v zmysle vyššie uvedeného  ustanovenia trestného zákona bol výsluch obvineného vyšetrovateľom zo dňa 21.08.2007.

Na základe uvedeného je potrebné konštatovať, že k zániku trestnosti činu došlo 21.08.2012.

Z odpisu z registra trestov obvineného je zrejmé, že tento bol naposledy  trestaný 27.03.2014 pre prečin krádeže podľa § 212 ods. 2 písm. f/ Trestného zákona, za čo mu bol uložený trest odňatia slobody v trvaní 6 mesiacov s podmienečným odkladom na skúšobnú dobu do 27.03.2015. (Predchádzajúce odsúdenie 13.02.2007 pre prečin podľa § 207 ods. 1, ods. 3 Trestného zákona).

Z uvedeného je zrejmé, že obvinený v rozhodnom čase nespáchal iný trestný čin v intenciách ustanovenia  § 67 ods. 3 písm. b/ Trestného zákona č. 140/61 Zb.

S poukazom na uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. V trestnom stíhaní sa však pokračuje, ak  obvinený vyhlási do troch dní odvtedy, čo mu bolo uznesenie o zastavení trestného stíhania oznámené, že na prejednaní veci trvá.

Mgr. Daniel Rozložník
prokurátor